**НАЦИОНАЛНО ПРЕДСТАВИТЕЛНИ ОРГАНИЗАЦИИ НА И ЗА ХОРАТА С УВРЕЖДАНИЯ**

**Членове на Национален съвет за хората с увреждания към Министерски съвет**

**15.11.2021**

**Политическите сили и кандидат-президентски двойки заявиха своя дългосрочен ангажимент към проблемите на хората с увреждания в България**

**Национално представителните организации на и за хора с увреждания** проведохме преди изборите поредица от срещи с кандидат-президентски двойки и с представители на основните политически партии с цел да се запознаем с позициите, които ще отстояват в областта на:

* приобщаващото образование;
* здравеопазването;
* социалните услуги и подпомагане;
* трудово и пенсионно законодателство;
* други области на политиката за социално приобщаване на хората с увреждания;

**Национално представителните организации на и за хора с увреждания**, членове на Националния съвет за хората с увреждания към Министерски съвет и признати с акт на Министерски съвет, в продължение вече на 25 години сме **официалният партньор на държавата при формиране на социалната политика за хората със специфични възможности**.

В рамките на 2 седмици **проведохме срещи с представители на БСП, ГЕРБ-СДС, „Продължаваме промяната“, ИТН, „Изправи се БГ! Ние идваме!“ и кандидат-президентската двойка Анастас Герджиков-Невяна Митева**. Със съжаление отбелязваме, че не успяхме да осъществим срещи с представители на Демократична България , ДПС и Възраждане, както и с кандидат-президентските двойки Мустафа Карадайъ-Искра Михайлова, Лозан Панов-Мария Касимова и с настоящия президент Румен Радев и вицепрезидента Илияна Йотова.

Срещите бяха председателствани от г-жа Веска Събева, заместник-председател на Националния съвет на хората с увреждания.

Представяме в обобщен вариант заявените ангажименти от страна на политическите сили за решаването на проблемите на хората с увреждания в България, развиването на дългосрочни и устойчиви политики и стабилни партньорски отношения с Националния съвет за хората с увреждане към Министерски съвет.

**С водещата политическа сила, спрямо резултатите от проведените избори, „Продължаваме промяната“ проведохме 2 срещи с участието на Асен Василев, Никола Минчев и д-р Вълкан Иванов.**

„Нека да помислим заедно как да подходим системно към проблемите, как да ги групираме, а не да се решават на парче и неефективно. Трябва да се анализира кои системи и начини на финансиране могат да се оптимизират. Много е важно да огледаме цялостно процесите и да видим как системно могат да бъдат решени наличните проблеми. ***За мен е ясно, че вие трябва да излъчите експертите които да начертаят маршрута за подобрение на политиките и тяхното изпълнение по отношение на хората с увреждания. В администрацията има липса на капацитет по ключови въпроси и нито един контролен орган не може да свърши нещата, така, както вие можете да ги насочите в правилната посока. Вашите членове трябва да участват във всички тематични срещи и в планирането на дейностите, тъй като вие познавате проблемите най-добре от всеки*.**“, каза Асен Василев.

„Пари има, въпросът е да се насочат в правилната посока. Убеден съм, че парите за вас не са отишли в правилната посока.“, каза д-р Вълкан Иванов от „Продължаваме промяната“.

„***Ще използваме вашата експертиза, за да направим нормативната уредба, която да работи за вас наистина. Със сигурност ще работим заедно, в това мога да ви уверя***.“, заяви Никола Минчев.

**На срещата с коалицията ГЕРБ-СДС участваха Деница Сачева, проф. д-р Костадин Ангелов и Павел Савов.**

„***Ще работим за изграждане на Държавната агенция за хора с увреждания на директно подчинение на Министерския съвет, за да координира дейността във всички посоки – здравеопазване, образование, социални услуги, пазар на труда***“, каза г-жа Деница Сачева. „Винаги сме насърчавали защитената заетост за хора с увреждания, и ще продължим да го прави и в бъдеще. Смятаме че трябва да се развиват социални услуги и да се развива защитена заетост за хората с увреждания и насърчаване на повече работодатели да наемат хора с увреждания – за да може наистина да има независим живот“, каза още тя.

От коалицията ГЕРБ-СДС заявиха, че са заложили продължаване на инвестициите в изграждането на модерни социални услуги и в повишаване на качеството им и че предвиждат създаването на стратегия за развитие на човешките ресурси в социалната сфера, в която ще бъдат разписани кариерното развитие и по-доброто заплащане на социалните работници и служителите в услугите. Заявиха и решимост за цялостна реформа на социалната система, така че да се подкрепят по-целенасочено и ефективно хората с увреждания.

**В срещата с представители на БСП участваха г-жа Корнелия Нинова, както и Георги Гьоков, Георги Свиленски, Благовест Кирилов и Даниела Георгиева.**

„***Вие сте изключително значим партньор за нас***. За нас като законодатели е важно да има постоянно, трайно и предвидимо законодателство в сферата на хората с увреждания и ***тези закони да се приемат само след консултации и партньорство с вас като национално представени организации***.“, каза г-жа Корнелия Нинова.

**По време на срещата с ИТН от страна на политическата формация бяха представени Виктория Василева, Теодора Пенева, Цветан Предов и Манол Манолов.**

„***Основният проблем, който намираме в политиките за хората с увреждания е ниската достъпност на услуги и подпомагане, както и ниската ефективност***. Много хора от тези 670 000 души с увреждания в България остават необхванати от услугите и подпомагането. Мислим, че и самата държава не е наясно с потребностите на хората с увреждания. ТЕЛК не е индикатор за това какви са потребностите. Смятаме за належащо да се поставят основите на адекватна система за оценка на индивидуалните потребности и съответно услугите да са в синхрон с тях. ***Трябва да се предприемат административни и законодателни реформи, но със сигурност бихме вървели в посока към индивидуализиране на подкрепата.*** Нужни са и много по-ефективни регистри“, каза г-жа Теодора Пенева.

**От страна на „Изправи се БГ! Ние идваме!“ на срещата с нас беше представена Деница Димитрова**, която също заяви ангажимента на политическата сила за партньорство и съвместна работа с национално представителните организации на и за хора с увреждания.

Единствената кандидат-президентска двойка, която се отзова на нашата покана за среща, бе тази на Анастас Герджиков-Невяна Митева.

„***Трябва да се опитаме да започнем дискусия по законодателството и цялостна оценка на законодателството***. Президентството е институция, която може да провокира дискусии преди приемането на закони по важните теми – така можем да стимулираме подобряване на качеството на законите. ***Ние трябва да създадем комуникационна платформа, информационен канал, по който да комуникираме и да обменяме информация по темите, свързани с хората с увреждания в България.*** Президентството е институцията, която трябва да повдига дебати по значимите теми обсъждане“, каза проф. Герджиков.

„***Във ваше лице, ние като кандидат-президентска двойка, виждаме своя естествен партньор – вашите теми са приоритетни за нас***.“, каза г-жа Невяна Митева.

В срещите участваха Асоциацията на родители на деца с епилепсия, Съюза на инвалидите, Съюза на слепите, Националния съюз на трудово-производителните кооперации в България, Национален алианс за социална отговорност, Съюза на военноинвалидите и военнопострадалите, Национално сдружение на работодателите на хората с увреждания, Център за психологически изследвания, Национална организация "Малки български хора", Българска асоциация за рекреация, интеграция и спорт, Българска асоциация за невромускулни заболявания и др.

**Лице за връзка:**

**Веска Събева, заместник председател на Националния съвет на хората с увреждания и председател на Асоциацията на родители на деца с епилепсия**

**Тел: 0876951554, e-mail: ardebg@gmail.com**